Þingræður haldnar á Alþingi Íslendinga

[13:34] Herra forseti. Ég flyt tillögu til þingsályktunar um samþykki til frestunar á fundum Alþingis samkvæmt 1. mgr. 23. gr. stjórnarskrárinnar. Tillagan hljóðar svo: ,,Alþingi ályktar að veita samþykki til þess að fundum þingsins verði frestað frá 22. desember 1995 og standi sú frestun til 30. janúar 1996.`` Tillagan skýrir sig sjálf.

[13:35] Þá er komið að lokum síðasta fundar Alþingis fyrir jólahlé. Hér hafa verið miklar annir síðustu daga og bregður ekki venju í því efni. Það verður auðvitað aldrei hjá því komist að taka duglegan lokasprett við afgreiðslu viðamikilla mála undir jól. Ég verð þó að segja að það er nauðsynlegt að bæta hér úr og freista þess að jafna álagið meira við þingstörfin. Ég nefndi í ræðu minni á þingsetningarfundi 2. október sl. að ég teldi að ríkisstjórn hverju sinni þyrfti að ætla Alþingi rúman tíma til að afgreiða þau mál sem hún leggur fram og vill fá afgreidd. Því miður tókst ekki sem skyldi að standa við þau áform sem uppi voru um bætta starfshætti í þessum efnum. Ég mun halda áfram að beita mér fyrir umbótum á þessum sviðum. Ég læt þó í ljós ánægju mína með þingstörfin þessa haustönn Alþingis. Góður starfsandi hefur einkennt haustþingið líkt og var á vorþinginu. Ég vil því láta í ljós sérstakar þakkir mínar til þingmanna fyrir samstarfsvilja þeirra og þakkir til hæstv. ríkisstjórnar fyrir samstarfið. Jólahátíðin er í nánd, sú hátíð sem mest og best bindur fjölskyldurnar saman. Því miður held ég að þáttur alþingismanna í undirbúningi jólanna á heimilum sínum sé ekki mikill. Þannig þarf það ekki að vera og þannig á það ekki að vera. Ég ítreka því það sem ég sagði í ræðu minni við þingsetningu í haust að við þurfum að bindast samtökum um að skipuleggja störf okkar betur þannig að fjölskyldur þingmanna gleymist ekki. Þær þurfa líka og eiga að fá sinn tíma. Hv. alþingismönnum og starfsfólki Alþingis gefst nú tækifæri til að vera samvistum við sína nánustu um hátíðarnar og njóta með þeim friðsemdar jólanna. Ég hygg að við séum öll vel að þessu jólaleyfi komin eftir langar vinnustundir undanfarna daga. Ég færi því þingmönnum öllum, svo og starfsfólki Alþingis, bestu óskir um gleðilega og friðsæla jólahátíð og bið fyrir kveðjur til fjölskyldna þeirra. Þeim sem eiga um langan veg heim að fara óska ég góðrar heimferðar og heimkomu og ég bið þess að við megum öll hittast heil á nýju ári.

[13:38] Virðulegi forseti. Ég vil fyrir hönd okkar alþingismanna þakka hæstv. forseta fyrir skörulega forustu á haustþinginu og einkar gott samstarf. Átökin sem hér hafa verið að undanförnu voru pólitísk átök milli stjórnar og stjórnarandstöðu en ekki við forsetann eða forsætisnefndina. Ég tel að þessi störf hafi tekist vel og skipulag þeirra í meginatriðum verið gott þó svo hann hafi orðið býsna drjúgur að lokum síðasti spölurinn. Ég vil nota þetta tækifæri, hæstv. forseti, til að þakka starfsliði Alþingis fyrir dugnað, lipurð, samviskusemi og þolinmæði gagnvart okkur þingmönnum og óska þeim gleðilegra jóla. Ég óska einnig hæstv. forseta og fjölskyldu hans gleðilegra jóla og farsæls komandi árs. Og ég bið hv. þingmenn um að taka undir óskir mínar til hæstv. forseta og fjölskyldu hans með því að rísa úr sætum. --- 
            

[13:39] Ég þakka hv. þm. Svavari Gestssyni fyrir hlý orð og óskir í minn garð og fjölskyldu minnar. Og ég þakka hv. þingmönnum fyrir undirtektirnar og ítreka óskir mínar.

[13:40] ,,Forseti Íslands gjörir kunnugt: Að ég, að tilskildu samþykki Alþingis, veiti forsætisráðherra umboð til þess að fresta fundum Alþingis, 120. löggjafarþings, frá 22. desember 1995 og standi sú frestun til 30. janúar 1996. Gjört að Bessastöðum, 22. desember 1995. Vigdís Finnbogadóttir. Forsetabréf um frestun á fundum Alþingis.`` Samkvæmt þessu umboði og með tilvísun til samþykkis Alþingis lýsi ég hér með yfir því að fundum Alþingis, 120. löggjafarþings er frestað. Leyfi ég mér að óska hv. alþingismönnum og starfsmönnum þingsins, svo og landsmönnum öllum, gleðilegra jóla og farsæls nýárs.